Hetven–nyolcvan százalékkal esett vissza a forgalom a szexpiacon – állítják az általunk megkérdezett szexmunkások, aki azt is elárulták, milyen óvintézkedésekre kényszerültek a járvány miatt. Akinek nincs megtakarítása, most nagy bajba került, az online szex nem jelent megoldást a piaci válságra.

A kurvákra ki gondol? Senki!

Ezt a kérdést tette fel, és azonnal válaszolt is rá az a prostituált, aki egy videóban fakadt ki – nem éppen politikailag korrekt stílusban – a koronavírus miatt kialakult helyzetéről. Az internetnek több se kellett: nem csak a lányt vetették virtuális máglyára, de az egész szakmát is. Mint ahogy minden ágazatra, így a szexiparra is hatással van a járvány, ezért – hogy árnyaljuk a képet – körbeérdeklődtünk a hazai escort lányoknál, náluk milyen változások történtek. Abban egyetértettek, hogy anyagilag mindenki megsínyli a dolgot, viszont a vírushoz való hozzáállásuk már eltér.

Csinálják, ameddig lehet

Arra a kérdésre, hogy fogadnak-e még vendégeket a kijárási korlátozás mellett, kivétel nélkül igen volt a válasz. Ugyan valamennyien beszámoltak arról, hogy a szokásosnál is nagyobb figyelmet fordítanak a higiéniára, mégse tehetik meg, hogy ne dolgozzanak.

Pénz beszél, kutya ugat. Nincs óvszer nélkül francia, fertőtlenítek, ahogy tudok, de ha enni akarok, muszáj csinálni

– mondta a 27 éves Zsófi. Személy szerint nem fél, házhoz sem a vírus miatt nem megy, hanem mert a múltkor összeverekedett az „egyikkel”. Miközben beszélgettünk megemlítette, hogy most kezdett el újra dolgozni, mivel „tegnap jött vissza”. Hiába kérdeztem, hogy honnan, nem szerette volna elárulni.

Átlagosan 70–80 százalékos visszaesésről számolt be mindenki, ennek ellenére sokan már csak napi egy kuncsaftot fogadnak, nem kockáztatnak – ők is régebbi, visszajáró vendégek, külföldiek már szóba sem jönnek.

Régen napi hármat fogadtam, most csak egyet. Eddig is mindenki előtt, illetve után fertőtlenítettem, és ugyanúgy kint volt a kézfertőtlenítő gél is. A lakásomban csak a hálóba és a fürdőbe van bejárás, ha mosdóba megy, cserélem utána a kéztörlőt. Ha pedig teljes kijárási tilalom lesz, akkor egyik lány se fog tudni dolgozni, ebben biztos vagyok

– mesélte Lilla, aki már egy ideje nem jár házhoz. Arra a kérdésemre, ismer-e olyat, akit akarata ellenére kényszerítenek arra, hogy szolgáltatásokat nyújtson, nemmel felelt. Szerinte már nem sokan dolgoznak „ilyen rendszerben”.

„Hülye kurvák, van pénzük, oldják meg”

Lilla szerint az okosabb lányoknak van megtakarításuk. A kormány gazdasági intézkedései többségükre semmilyen hatással nincsenek, mivel nincs bejelentett munkahelyük, akiknek pedig mégis, azok papíron masszőrként vagy vendéglátósként dolgoznak, és ugyanúgy megszűnt az állásuk, mint másoknak, ezért kezdett most mindenki őrült spórolásba.

Akadnak kivételek is:

Naponta úgy tettem félre, hogy egy ezres cigarettára, egy ezres piára a maradékot pedig a nyugdíjra.

Kinga hosszú ideje gyűjtöget így. Debrecenben dolgozik, a másik szakmája gyógypedagógus, ezért kevésbé is aggódik. Ha arra kerülne sor, hogy nem lesz kuncsaftja, akkor se pánikolna, megpróbálna elhelyezkedni más területen. Van, aki ingatlanozik másodállásban, de most az is leállt, a lakásokba-házakba már nem nagyon engednek be senkit.

Koronavírus: Kuncsaft nélkül maradtak a szexmunkások is A koronavírus miatt átmenetileg elvesztették ügyfeleiket a szexmunkások. A legtöbbjüknek át kell állnia a kevesebb bevétellel járó webkamerás szolgáltatásra. Egyikük mesélt nekünk erről.

Vidéken egyébként nagyobb visszaesésről számoltak be. A szintén debreceni Dorina is megerősítette a 70–80 százalékos arányt, akik viszont még mindig járnak hozzá, nem veszik túl komolyan a vírust. Neki egy-két hónapra elegendő tartaléka van, de a szülei miatt fenntart egy másik albérletet Pécsen, ezért is dolgozik, amíg nem lesz szigorú kijárási tilalom. Szerinte a főbérlőjét nem fogja érdekelni az anyagi problémája: „Hülye kurvák, van pénzük, oldják meg” – idézi a tulaj véleményét.

Az osztrák határ mellett élő lányok a külföldi, jól fizető vendégekről is lemondhattak. Fanninak például sok osztrák kuncsaftot kellett visszautasítania Sopronból. A határzár ellenére is rengetegen kérlelik, hogy valahogy oldják meg a találkozót. Ő egyébként sokkal jobban fél a gazdasági következményektől, mint magától a járványtól, de megérti az intézkedéseket.

Dolgozni a gyerek mellett?

Amióta a kormány bevezette az otthoni távoktatást, sok szülőnek jelent gondot otthon maradni a gyerekkel munka mellett. Egy fokkal bonyolultabb kihívás ez a szexmunkásoknak, mivel igyekeznek távol tartani a családjukat a foglalkozásuktól. Sokan külön albérletet tartanak fent ezért, de talán nem meglepetés, hogy a legtöbb gyerek az apjukkal vagy a nagyszülőkkel él.

Nekünk katasztrofális ez az online oktatás. A fiamat szerencsére otthon tudom már hagyni, de még csak kísérletezem, hogy hosszabb távon hogyan oldjam meg

– válaszolt Hajna arra a kérdésre, mennyire tudja összeegyeztetni a gyereknevelést a hivatásával. Ő szerencsés helyzetben van, mert a gyerek apja sokat segít neki, de szerinte ő a ritka kivételek egyike. „Más lány a gyerekét sem látogatja, vagy a szégyentől, vagy az apjuk nem engedi” – tette hozzá. Egyébként tényleg mindenki szűkszavúan nyilatkozott erről a témáról, vagy egyáltalán nem akart róla beszélni.

Virtuális alternatíva

A különböző platformokon megszaporodtak a webkamerás, illetve telefonszexes hirdetések. Erre szinte az összes escort oldal külön felhívta a figyelmet, mint ideiglenes opció a járvány idejére. Elsőre kézenfekvőnek tűnhet, de azoknak, akik hosszú évek óta csak személyesen fogadtak kuncsaftokat, nem is olyan egyszerű. Luca például a párjával dolgozik együtt évek óta, és csak most kezdtek el kísérletezni az online szolgáltatással, hogy egyáltalán tudják-e csinálni. Szerinte muszáj lesz, mert ahogy emelkedik a betegek száma, az online szex iránti kereslet is meg fog ugrani.

Dorina viszont nem aggódik azon, ha elfogy a „hús-vér” ember. Régebb óta kamerázik, ezért nem okoz neki gondot az átállás – egyedül a konkurenciának nem örül. Úgy gondolja, a kevesebb vendég mellett probléma lesz az is, hogy sokan, akik nem tartanak a vírustól, lejjebb viszik az áraikat, és előbb-utóbb mindenki kevesebb pénzért lesz kénytelen a szolgáltatásait nyújtani. Ő inkább árat emelt: ha már úgy is kevés vendéget fogad, legalább azok fizessenek többet. Ha szigorúbb kijárási korlátozást rendel el a kormány a mostaninál, akkor „ennyi volt”, marad az online munka – ebben egyetértenek a lányok.

A csávók ugyanúgy kanosak maradnak, és inkább verje ki pénzért rám, mint a pornóra ingyen

– zárta rövidre a témát Dorina.

Kiemelt kép: Andreas Arnold /Picture Alliance /Getty Images